
Gertol skrandyje neirios minkštosios kapsulės

Rektifikuotas eukaliptų eterinis aliejus, rektifikuotas saldžiųjų apelsinų vaisių žievelių eterinis aliejus, rektifikuotas mirtų eterinis aliejus ir rektifikuotas citrinų eterinis aliejus


Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
· Neišmeskite šio lapelio, nes vėl gali prireikti jį perskaityti. 
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
· Jeigu per 10 dienų Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1. Kas yra Gertol ir kam jis vartojamas
2. Kas žinotina prieš vartojant Gertol
3. Kaip vartoti Gertol
4. Galimas šalutinis poveikis
5. Kaip laikyti Gertol 
6. Pakuotės turinys ir kita informacija


1.	Kas yra Gertol ir kam jis vartojamas

Šis vaistas skirtas atsikosėjimui palengvinti, sergant ūminiu ir lėtiniu bronchitu, bei sinusito simptomams lengvinti. Gertol skystina bronchų ir nosiaryklės sekretą bei pagerina jo šalinimą.

Jeigu per 10 dienų Jūsų savijauta nepagerėjo arba net pablogėjo, kreipkitės į gydytoją.


2.	Kas žinotina prieš vartojant Gertol 

Gertol vartoti negalima:
· jeigu sergate skrandžio, žarnų arba tulžies pūslės ir latakų uždegimine liga arba sunkia kepenų liga;
· jei yra alergija eukaliptų eteriniam aliejui, saldžiųjų apelsinų eteriniam aliejui, mirtų eteriniam aliejui, citrinų eteriniam aliejui arba cineoliui (svarbiausiam eukaliptų eterinio aliejaus komponentui) arba bet kuriai pagalbinei šio vaisto medžiagai (jos išvardytos 6 skyriuje);
· jeigu pacientas jaunesnis negu 6 metų.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Gertol.

· Jeigu savijauta nepagerėjo arba pasunkėjo, arba atsirado dusulys arba karščiavimas, arba pradėjote atsikosėti gleivėmis, kuriose yra kraujo, arba į pūlius panašios išskyros, nedelsiant kreipkitės į gydytoją.
· Jeigu sergate bronchų astma, kokliušu arba kitokia kvėpavimo takų liga, pasižyminčia padidėjusiu kvėpavimo sistemos jautrumu, Gertol galima vartoti tik gydytojui paskyrus.


Kiti vaistai ir Gertol 
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.
	
Vairavimas ir mechanizmų valdymas
Specialių atsargumo priemonių nereikia.


3.	Kaip vartoti Gertol 

Visada vartokite šį vaistą tiksliai, kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Rekomenduojama dozė vyresniems nei 6 metų vaikams ir suaugusiems yra:

	Amžius
	Ūminis bronchitas arba sinusitas
	Lėtinės bronchitas 

	6 – 12 metų vaikai
	1 skrandyje neiri kapsulė 1‑3 kartus per parą
	1 skrandyje neiri kapsulė 1‑2 kartus per parą

	vyresni nei 12 metų paaugliai ir suaugę asmenys
	1 skrandyje neiri kapsulė 3‑4 kartus per parą
	1 skrandyje neiri kapsulė 2‑3 kartus per parą



Gertol skrandyje neirios kapsulės geriamos 30 min. prieš valgį, užgeriant pakankamu kiekiu skysčio. Paskutinioji dozė gali būti geriama prieš pat miegą.

Gertol neturėtų būti vartojama ilgiau nei 10 dienų be gydytojo konsultacijos. 

Ką daryti pavartojus per didelę Gertol dozę?
Praneškite gydytojui. Gydytojas nuspręs, kokių priemonių reikia imtis. 

Pamiršus pavartoti Gertol
Negalima vartoti dvigubos dozės norint kompensuoti praleistą dozę. Praleidus dozę, toliau Gertol vartokite įprastai, kaip paskyrė gydytojas arba nurodyta dozavimo rekomendacijose.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Nepageidaujamas poveikis toliau išvardytas mažėjančio pasireiškimo dažnio tvarka:

Nepageidaujamo poveikio dažnis apibūdinamas taip: labai dažnas (≥ 1/10), dažnas (nuo ≥ 1/100 iki < 1/10), nedažnas (nuo ≥ 1/1 000 iki < 1/100), retas (nuo ≥ 1/10 000 iki < 1/1000), labai retas (< 1/10 000) ir nežinomas (negali būti apskaičiuotas pagal turimus duomenis).

Dažnas. Skrandžio skausmas,  nemalonus pojūtis viršutinėje pilvo dalyje.
Nedažnas. Padidėjusio jautrumo reakcijos (pvz., odos bėrimas, niežulys, veido patinimas, dusulys), skrandžio arba žarnyno gleivinės uždegimas, skonio pakitimas, pykinimas, vėmimas arba viduriavimas, galvos skausmas arba svaigimas.

Labai retas. Gali prasidėti esamų inkstų arba tulžies pūslės akmenų pasišalinimas.

Nežinomas. Sunkios anafilaksinės reakcijos.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT 09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Gertol

Šį vaistą laikykite vaikams nepastebimoje ir nepasiekiamoje vietoje.

Šiam vaistui jokių specialių laikymo sąlygų nereikia.

Ant dėžutės ir lizdinės plokštelės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Gertol sudėtis
· Veikliosios medžiagos. Vienoje skrandyje neirioje minkštojoje kapsulėje yra 198 mg rektifikuoto eukaliptų eterinio aliejaus, 96 mg rektifikuoto saldžiųjų apelsinų vaisių žievelių eterinio aliejaus, 3 mg rektifikuoto mirtų eterinio aliejaus ir 3 mg rektifikuoto citrinų eterinio aliejaus 
· Pagalbinės medžiagos. Kapsulės turinys: rafinuotas rapsų aliejus. Kapsulės dangalas: želatina, glicerolis (85 %), etilceliuliozė, natrio alginatas, stearino rūgštis, oleino rūgštis, vidutinės grandinės trigliceridai. 

Gertol išvaizda ir kiekis pakuotėje
Ovalios formos, skaidrios minkštosios želatininės kapsulės, užpildytos skaidriu, šiek tiek klampiu skysčiu.

Pakuotė, kurioje yra 20, 50 arba 100 skrandyje neirių minkštųjų kapsulių.

Gali būti tiekiamos ne visų dydžių pakuotės.

Registruotojas ir gamintojas

SIA Ingen Pharma
Kārļa Ulmaņa str. 119, Mārupe 
LV-2167, Rīga
Latvija 


Šis pakuotės lapelis paskutinį kartą peržiūrėtas 2020-08-06.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt .

